Verhoging van Tuinroetedam se oorloop in volle gang | Netwerk24
Verhoging van Tuinroetedam se oorloop in volle gang
Deur Jackie Kruger 20 Junie 2019 18:00
Bouwerk om die oorloop van die Tuinroetedam in George in die Suid-Kaap te verhoog is in volle gang.
Die damwal van die Tuinroetedam in George soos gesien van die oorloop-konstruksieterrein.
Die bouterrein is Dinsdag amptelik deur Melvin Naik, George se burgemeester, op ’n sooispitgeleentheid geopen wat deur belanghebbendes bygewoon is. Die bouwerk het reeds op 13 Mei begin.
Volgens inligting van die George-munisipaliteit is die projek die eerste in sy soort in George en die Wes-Kaap. Die beplanning daarvoor het reeds in Desember 2008 begin.
Gegewe die onsekere impak van klimaatsverandering en die toekomstige uitbreiding van George is hy opgewonde oor die projek wat deel is van die Grow George-inisiatief, sê Naik in ’n verklaring. Volgens hom is die vergroting van die dam se opgaarvermoë ’n positiewe stap vir George se toekomstige ontwikkeling.
Die werk behels onder meer die verhoging van die oorloopstuwal, die struktuur wat vloedwater vrylaat om te keer dat dit oor die damwal vloei. By voltooiing van die projek sal die dam sowat 25% meer water kan opgaar.
Die nuwe oorloop se lengte sal sowat 80 m wees en wissel in hoogte tussen 3,7 m en 4,7 m (bo die bestaande grondvlakke).
Die boutydperk word steeds op tien maande geraam en die bouterrein bly weens veiligheidsredes vir die publiek gesluit.
Tydens die sooispitseremonie is van links Melvin Koopman (superintendent van watersuiwering, George-munisipaliteit), Michael Bennett (Sharples Environmental Services), Henry Jansen (adjunkdirekteur van water en sanitasie, George-munisipaliteit), Mark Rennie (eienaar van Khubeka Construction), John Sharples (Sharples Environmental Services), Alan Shelly (Aurecon), Niel van der Westhuizen (Aurecon), Mxolisi Nyakati (burgemeesterskomiteelid vir siviele ingenieursdienste, George-munisipaliteit), Gerrit Goliath (superintendent van watersuiwering, George-munisipaliteit), Melvin Naik (George se burgemeester), Piet Erasmus (Aurecon), Lindsay Mooiman (adjunkdirekteur van projekbestuurseenheid, infrastruktuurbeplanning en ondersteuningsdienste, George-munisipaliteit), Adrian van Molendorff (bestuurder van projekte, George-munisipaliteit), Regenald Wesso (direkteur van ingenieursdienste, George-munisipaliteit), Rifaat Olivier (Integrated Safety & Health Systems), en André Krige (Aurecon).
Meer oor: Tuinroetedam | Melvin Naik | George | Dam
Organisasie wil water van George-dam na Oudtshoorn aanry
Tuinroetedam 9% water kwyt weens konstruksiewerk